google/wiki40b huggingface dataset:
Kaliforniansalamanteri

Koko ja ulkonäkö

Kaliforniansalamanteri voi saavuttaa jopa 20 cm:n pituuden. Lajin selkäpuoli on punertavan ruskea ja vatsapuoli on oranssi. Silmät ovat keltaiset ja silmäluomet kellertävän vaaleat.
Ulkonäöltään kaliforniansalamanteri on hyvin samannäköinen kuin sukulaisensa länsirannikonsalamanteri.

Levinneisyys

Kaliforniansalamanteri elää  nimensä mukaisesti luonnonvaraisena Pohjois-Amerikan länsirannikolla Kaliforniassa.

Elintavat

Kaliforniansalamanteri asustaa metsien pohjakerroksissa ja niityillä. Keväisin laji siirtyy kutulammelle lisääntymistä varten. Yksilöstä riippuen laji viihtyy suurimman osan ajastaan joko maalla tai vedessä.

Ravinto

Muiden salamantereiden tapaan kaliforniansalamanterin ruokavalio koostuu pienistä selkärangattomista.

Lemmikkieläimenä

Suomessa kaliforniansalamantereita on harvoin myynnissä eläinkaupoissa, mutta Keski-Euroopassa ja Amerikassa niitä pidetään terraariossa melko yleisesti. Kaliforniansalamanterin terraarion tulisi olla vähintään 80 x 40 cm kokoinen. Terraario sisustetaan sen mukaan, viihtyykö yksilö enemmän vedessä vai maalla. Kaliforniansalamanterin terraariossa tulee aina olla vesialue, jonne eläin mahtuu kokonaan. Vettä täytyy vaihtaa päivittäin, salamanterin herkän ihon vuoksi. Sopiva lämpötila on noin 18-21 astetta, joka voi laskea muutaman asteen yöllä. Jos kaliforniansalamanteri viettää suurimman osan ajastaan maalla, tulisi terraariota sumuttaa päivittäin.
Rock of Ages

Rock of Ages on jukeboksimusikaali, jossa kuullaan 1980-luvun rock-musiikkia. Siinä kuullaan muun muassa Europen, Twisted Sisterin, Bon Jovin ja Poisonin kappaleita. Musikaalin on käsikirjoittanut Chris D'Arienzo ja se esitettiin ensimmäisen kerran Broadwaylla.
Musikaalin Suomen kantaesitys oli Turun kaupunginteatterissa lokakuussa 2016. Sen ohjasi Mikko Kouki. 
Rock of Agesista on tehty myös samanniminen elokuva.
Quadra 900

Macintosh Quadra 900 on Apple Computerin 21. lokakuuta 1991 julkaisema, Macintosh Quadra -sarjan tietokone. Quadra 900 julkaistiin yhdessä Quadra 700 -mallin kanssa. Vuonna 1992 malli päivitettiin ja sitä alettiin myydä nimellä Quadra 950. Quadra 900 :n tuotanto lakkautettiin 18. toukokuuta 1992.

Yleistä

Quadra 900 oli rinnakkaismallinsa 700:n kanssa ensimmäinen Macintosh, jossa oli vakiona Ethernet-liitäntä. Porttina käytettiin AAUI-liitäntää. Suuri, tornimallinen kotelo ja viisi NuBus-korttipaikkaa mahdollistivat helpon laajennettavuuden. 303 watin virtalähde pystyi pyörittämään kahta 25 W:n ja kolmea 15 W:n NuBus-lisälaitetta. 16 SIMM-paikkaa oli enemmän kuin tarpeeksi kaikenlaiseen käyttöön.
Myrsky (näytelmä)

Myrsky (engl. The Tempest) on William Shakespearen kirjoittama näytelmä. Sitä pidetään yleisesti viimeisenä Shakespearen yksin kirjoittamana näytelmänä. Näytelmän kirjoittaminen on ajoitettu vuosiin 1610–1611. Myrsky luokitellaan komediaksi tai romanssiksi.

Juoni

Myrsky kertoo Milanon entisestä herttuasta Prosperosta, joka on joutunut veljensä Antonion ja Napolin kuningas Alonson pettämäksi ja hylätty autiolle saarelle. Prospero harjoittaa magiikkaa halliten tuulen henki Arielia, jonka avulla hän saattaa Antonion seuralaisineen haaksirikkoutumaan saarelle. Taikuuden avulla Prospero nostaa itsensä takaisin asemaansa, mutta antaa myös pettureilleen anteeksi. Loppukohtauksessa Prospero kääntyy yleisön puoleen ja pyytää heitä päästämään itsensä vapaaksi vetoamalla inhimillisyyteen, sillä taiat kestävät vain hetken.
Journal of Political Economy

Journal of Political Economy ("JPE") on vertaisarvioitu taloustieteellinen aikakauskirja. Se on perustettu vuonna 1892 ja on nykyisin yksi taloustieteen alan arvostetuimmista ja viitatuimmista aikakauskirjoista. JPE ilmestyy joka toinen kuukausi ja sitä julkaisee University of Chicago Press.
Se oikea ensisilmäys ja Viimeinen silmäys

Se oikea ensisilmäys

Jakso alkaa Barneyn ja Robinin häistä, missä Ted hyvästelee ystäviään, koska on seuraavana päivänä muuttamassa Chicagoon. Häistä lähdettyään Ted odottaa junaa Farhamptonin asemalla, missä hän vihdoin tapaa tulevien lastensa äidin Tracy McConnellin. Suurin osa jaksosta sijoittuu tulevaisuuteen, paljastaen suuria muutoksia päähenkilöiden elämässä. Robin on päässyt unelmatyöhönsä toimittajaksi World Wide Newsille. Nopea työtahti luo painetta Robinin ja Barneyn avioliitolle ja pari päätyy eroon. Lily ja Marshal saavat kolmannen lapsen, Ted ja Tracy ensimmäisen ja muuttavat Tedin taloon lähiössä. Jakson lopussa "jengi" hyvästelee asunnon, jossa kaikki paitsi Barney ovat jossain vaiheessa asuneet, kun Lily ja Marshal päättävät muuttaa isompaan asuntoon.

Viimeinen silmäys

Viimeinen silmäys on sarjan virallisesti viimeinen jakso. Paljastukset päähenkilöiden tulevaisuudesta jatkuvat. Marshalista tulee tuomari, Barneylla on täydellinen kuukausi (31 naista 31 päivässä), mutta yksi naisista tulee raskaaksi ja näin Barneysta tulee isä. Ted kosii Tracya uudestaan ja he menevät naimisiin maistraatissa. Lopussa käy ilmi, että Tracy sairastui ja kuoli. Lopulta sarja tekee täyden ympyrän: lastensa luvalla Ted pyytää Robinia ulos, kuinkas muuten kuin hakemalla sinisen käyrätorven ja huutamalla tämän ikkunan alla.
Norfloksasiini

Ominaisuudet

Huoneenlämpötilassa norfloksasiini on valkoista tai kellertävää hygroskooppista kiteistä ainetta. Norfloksasiinin antibioottiset ominaisuudet perustuvat siihen, että se estää bakteerien DNA:n jakautumisessa tarvitsemia entsyymejä ja siten estää solujen jakaantumisen. Norfloksasiini on tehokas erityisesti aerobisia gramnegatiivisia bakteereja ja eräitä grampositiivisia bakteereja vastaan. Anaerobisiin bakteereihin se ei tehoa. Norfloksasiinia käytetään esimerkiksi bakteeriripulin, virtsarakontulehduksen, virtsatietulehdusten, silmätulehdusten, eturauhastulehduksen ja bakteerien aiheuttamien sukupuolitautien hoidossa. Norfloksasiini on osittain korvattu uudemmilla antibiooteilla.
Tyypillisimmät norfloksasiinin aiheuttamat haittavaikutukset ovat pääkipu, huonovointisuus, huimaus ja maksaentsyymiarvojen kohoaminen. Yhdiste voi aiheuttaa maksa- tai haimatulehduksen. Norfloksasiinin käytön ja jänteiden repeämien välillä on osoitettu olevan yhteys.
Aaltomittari

Koko ja ulkonäkö

Aaltomittarin siipien kärkiväli on 26,5–34,5 millimetriä, naaras on keskimäärin koirasta suurempi. Siivet ovat kokonaan ruskehtavanharmaiden ja vaaleiden aaltojuovien halkomat.

Levinneisyys ja lentoaika

Aaltomittari on levinneisyydeltään holarktinen, se esiintyy Euroopasta Aasiaan ja Pohjois-Amerikkaan. Suomessa esiintymisalue ulottuu Oulun korkeudelle saakka. Lentoaika Suomessa on yleensä kesäkuun lopulta heinäkuun puoliväliin, mutta yksittäishavaintoja voi olla kesäkuun alusta elokuun loppupuolelle.

Elinympäristö ja elintavat

Aaltomittari elää valoisissa lehti- ja sekametsissä, metsänreunoilla, puistoissa ja puutarhoissa. Sen lentoaika on yleensä iltahämärissä, mutta usein päivälläkin. Lentää yksitellen. Toukka elää yhteenkehrättyjen lehtien välissä. Laji talvehtii kotelona.

Ravintokasvi

Toukka on polyfagi eli erikoistunut useisiin ravintokasveihin, niihin kuuluvat esimerkiksi koivut (Betula), pajut (Salix), metsähaapa (Populus tremula), pihlajat (Sorbus), hopeapensaat (Elaeagnus) ja mustikka (Vaccinium myrtillus).
Vähä Ruuhijärvi (Hämeenlinna)

Maantietoa

Järven pinta-ala on 6,0 hehtaaria ja se on 500 metriä pitkä ja 250 metriä leveä. Järvellä on kartan mukaan kaksi saarta. Sen rantaviivan pituus on 1,3 kilometriä.

Vesistösuhteet

Järvi sijaitsee Kokemäenjoen vesistössä (vesistöaluetunnus 35) Längelmäveden ja Hauhon reittien valuma-alueen (35.7) Kukkian reitin valuma-alueella (35.78), jonka Ekojärven valuma-alueeseen (35.787) se kuuluu. Järven vedenpinnan korkeus on 153,5 metriä mpy.
Åkerbon kihlakunta (Itä-Götanmaa)

Åkerbon kihlakunta (ruots. Åkerbo härad) oli kihlakunta Itä-Götanmaan läänissä Ruotsissa. Vuoden 1945 väestönlaskennan mukaan kihlakunnan maapinta-ala oli 113,21 neliökilometriä ja asukasluku 2 668 henkeä. Kihlakuntaan kuuluneet kunnat olivat Lillkyrka, Östra Skrukeby, Törnevalla, Östra Harg ja Rystad.
Kihlakunnan tuolloiset kunnat kuuluvat nykyään Linköpingin kuntaan.
Dinšawain selkkaus

Tausta

Yhdistynyt kuningaskunta oli miehittänyt Egyptin vuonna 1882 niin sanotun 'Urabi-kapinan kukistamisen yhteydessä. Egyptin hallitseminen oli briteille tärkeää esimerkiksi Suezin kanavan ja Intian kauppayhteyksien turvaamisen kannalta. Muodollisesti maata halltisi edelleen sen kediivi (vuodesta 1892 Abbas II Hilmin) ja briteillä oli vain neuvonantajan asema, mutta todellisuudessa valtaa käytti brittien ylin edustaja ja heidän asettamansa virkamiehet. Ylimmän edustajan asemaan nostettiin vuonna 1892 Sir Evelyn Baring eli arvonimeltään lordi Cromer, joka on sittemmnin muistettu Egyptissä alentavasta suhtautumisestaan paikallisiin. Tyytymättömyys brittihallintoon kasvoi ja kansallinen liike kasvoi 1890-luvun aikana. Egyptin brittihallinto ei ymmärtänyt tyytymättömyyttä esimerkiksi alueen taloudellisen tilanteen parantuessa, mutta toisaalta koulutuslaitoksen ja demokraattisten instituutioiden jäädessä alikehittyneeksi. Vieraantuminen ja egyptiläisten tyytymättömyys kävi ilmi brittien reaktiossa Dinšawain selkkauksessa vuonna 1906.

Selkkaus

16. kesäkuuta 1906 viisi brittiupseeria matkusti pieneen Dinšawain kylään Niilin suistolla. Upseerit saapuivat kylään metsästääkseen kyyhkysiä. Kyyhkyset olivat paikallisten omaisuutta, mutta britit eivät joko tätä tienneet tai siitä piitanneet. Tilannetta seurasi yhteenotto brittien ja paikallisten kyläläisten välillä. Tilanne eskaloitui entisestään brittiupseerin laukauksen haavoitettua paikallista naista. Yksi brittiupseereista yritti paeta lähellä sijainneelle brittien leirille, mutta hän kuoli matkalla ilmeisesti lämpöhalvauksen seurauksena keskipäivän kuumuudessa. Paikalle saapui lopulta myös paikallinen asukas, joka yritti auttaa upseeria. Hieman myöhemmin saapuivat brittisotilaat. Sotilaat olettivat ruumiin äärellä olleen miehen tappaneen upseerin ja tämä ammuttiin.
Selkkauksen jälkeen britit perustivat tuomioistuimen asiaa tutkimaan. Brittien syyttäjän mukaan paikalliset olivat syyllistyneet murhaan. Paikallisten puolustusasianajajana toimi sittemmin Egyptin politiikassa vaikuttanut Aḥmad Lutfī al-Sayyid. Pian langetettiin ankaria rangaistuksia. Neljä kyläläistä hirtettiin ja muita jopa ilman selvää yhteyttä tapahtumiin tuomittiin ruoskittavaksi ja pakkotyöhön.

Seuraukset

Uutinen Dinšawain selkkauksen yksityiskohdista levisi Egyptissä sanomalehtien ja eri kylissä kierrelleiden kansanlaulajien välityksellä. Maa ajautui egyptiläisen kansallisen liikkeen johtamiin laajoihin mielenosoituksiin, mellakoihin ja lakkoihin. Liikkeen johtohahmoihin kuului juristi ja lehtimies Mustafa Kamil. Evelyn Baring joutui eroamaan pian tapauksen jälkeen. Häntä seurasivat Eldon Gorst (1907–1911) ja Herbert Kitchener (1911–1914). Molemmat yrittivät toteuttaa joitakin uudistuksia, joiden ei kuitenkaan lopulta onnistunut tyydyttää ketään. Brittihallinto Egyptissä kesti vielä yli 50 vuotta.
Harmaaotsabulbuli

Levinneisyys

Harmaaotsabulbulia tavataan Bangladeshissa, Kiinassa, Intiassa, Laosissa, Myanmarissa, Thaimaassa ja Vietnamissa. Lajin kannankehitys on nouseva, ja se on luokiteltu elinvoimaiseksi.
Ihor Tšibirev

Maajoukkue

Tšibirev edusti Neuvostoliittoa alle 20-vuotiaiden MM-kisoissa vuonna 1988. Seuraavan kerran hän pelasi maajoukkuepelejä Ukrainan paidassa vuoden 2002 Olympiaturnauksessa.

Valmennusura

Tšibirev aloitti valmentajan uransa kaudella 2007–2008 toimiessaan Venäjän pääsarjassa pelanneen 
HK MVD:n apuvalmentajana yhden kauden ajan. Tämän jälkeen hän piti muutaman vuoden taukoa valmennuksesta ja palasi sitten kaudelle 2013–2014 junioriliiga MHL:ssa pelannen ukrainalaisen Molodaya Gvardiya Donetskin apuvalmentajaksi. Kauden 2014–2015 hän oli apuvalmentajana Ukrainan jääkiekkomaajoukkueessa 1.divisoonan A-lohkossa sekä päävalmentajana alle 20-vuotiaiden maajoukkueessa.
Kaudella 2015–2016 Tšibirev toimi apuvalmentajana VHL-liigan Sokol Krasnojarskin joukkueessa. Seuraavana syksynä Tšibirev oli jälleen ilman valmennuspestiä, kunnes kutsuttiin maaliskuussa 2017 Ukrainan liigassa pelanneen Donbass Donetskin apuvalmentajaksi. Kaudella 2017–2018 Tšibirev toimi KHL-joukkue Admiral Vladivostokin apuvalmentajana, josta palasi seuraavaksi kaudeksi jälleen apuvalmentajaksi Donetskiin.
G.B.F.

Juoni

Elokuva kertoo high schoolia käyvistä parhaista ystävyksistä Tannerista ja Brentistä, jotka ovat ”kaappihomoja”. Toinen heistä haluaisi valokeilaan ja koulun suosituimmaksi jätkäksi, toinen taas ei kaipaa huomiota ja tahtoisi valmistua lukiosta kaikessa rauhassa. Sosiaalinen sodankäynti puhkeaa esikaupungin lukiossa, kun sen kolme "clique"-kuningatarta keksivät teinityttöjen "must-haven": homoseksuaalin saamisen parhaaksi ystäväksi. Brent uskoo, että kaapista tuleminen voi toteuttaa hänen unelmansa koulun ihailluimpana poikana ja varmistaa valokeilaan pääsyn. Tanner ennättää vahingossa edelle, ja vastoin tahtoaan hänestä tuleekin tyttöjen uusi "GBF", joka on Brentin sijaan valokeilassa. Koulun kuningattaria edustavat kaunis Fawcett, joka hallitsee paikkaa kaikkein rikkaimpana ja kuuluisimpana, lahjakas Caprice joka vetää vähemmistö- ja teatteriopiskelijoiden ryhmiä, sekä kiltti mutta hupsu konservatiivien uskontoryhmää johtava mormoni 'Shley.

Vastaanotto

G.B.F. sai Yhdysvalloissa pääosin positiivisia arvosteluja ja tuotti budjettinsa kolminkertaisesti, eli se oli myös kassamenestys. Elokuvan ensi-ilta oli Grauman’s Chinese Theatressa Hollywoodissa. MPAA antoi elokuvalle R-luokituksen sen seksuaalisista viittauksista.
Juha Lahti

Juha ”Juhalahti” Lahti on suomalainen juontaja ja tv-persoona.
Lahti tuli tunnetuksi YleX:n radiojuontajana juontaessaan yhdessä Mikko ”Peltsi” Peltolan kanssa suosittua aamuohjelmaa YleX Aamua. Lahti korvasi Peltolan juontajaparina aiemmin toimineen Juuso Myllyrinteen. Lahti kuului YleX:n aamutiimiin myös Myllyrinteen aikana, mutta oli silloin pienemmässä roolissa. Lahti siirtyi 31. heinäkuuta 2006 YleX Aamusta Yle Viihteeseen ja hänen tilalleen tuli Ilkka ”Ile” Uusivuori.
Lahti esiintyi YleX:llä ja TV2:lla pyörivässä Radio Millennium -ohjelmassa radiojuontaja Johnnynä. Hän on juontanut myös muun muassa Emma-gaalaa, Muuvi-musiikkivideopalkintogaalaa sekä Internetissä pyörivää Yle Extrat -mokaohjelmaa. Lahti nähtiin juontajana myös yhdessä Tammerkosken sillalla jaksossa.
Juha Lahti on tuottanut ja säveltänyt YleX:n joulukappaleita vuodesta 2003 asti. Kappaleissa laulaa YleX:n juontajia.
Lahti työskentelee tällä hetkellä Ylellä tuottajana. Hän tuotti Ylen ensimmäisen elektronisen urheilun lähetyksen Assembly Summer 2014 -tapahtumasta. Muita projekteja ovat mm. Noin viikon uutiset ja Radio Millennium.
Jumalten keinu: Kiertoajelu uskontotieteessä

Jumalten keinu: Kiertoajelu uskontotieteessä on Ilkka Pyysiäisen kirja, joka on ilmestynyt Gaudeamuksen kustantamana 2006. Teoksessa käsitellään uskontotieteen peruskysymyksiä sekä uskontotieteen historiaa ja nykyisiä tutkimussuuntia.
John van ’t Schip

Ura

Pelaajaurallaan van ’t Schip edusti kotimaassaan Ajaxia ja Italiassa Genoaa. Hän saavutti Ajaxin riveissä muun muassa neljä Alankomaiden-mestaruutta sekä UEFA Cupin voiton ja Cup-voittajien cupin voiton. Alankomaiden maajoukkuetta van 't Schip edusti EM-kisoissa vuosina 1988 ja 1992 sekä MM-kisoissa vuonna 1990. Hän saavutti Alankomaiden riveissä Euroopan-mestaruuden vuonna 1988.
Valmennusurallaan van ’t Schip on aiemmin toiminut Twenten päävalmentajana ja Ajaxin juniorivalmentajana. Vuonna 2004 hän siirtyi Marco van Bastenin kakkosvalmentajaksi Alankomaiden maajoukkueeseen. Yhdessä van Bastenin kanssa hän luotsasi Oranjen kaksiin arvokisoihin, mutta mitalit jäivät saavuttamatta. Kesällä 2008 van ’t Schip seurasi van Bastenia AFC Ajaxiin siirtyen seuran apulaisvalmentajaksi. Toukokuussa 2009 hänestä tuli Ajaxin päävalmentaja kesäkuun loppuun ulottuvalla sopimuksella van Bastenin erottua tehtävistä. 
Lokakuussa 2009 kerrottiin, että van ’t Schip on allekirjoittanut kaksivuotisen sopimuksen australialaisseura Melbourne Heartin kanssa. Seura pelaa Australian A-Leaguessa kaudella 2010/11.  Van't Schipin johdolla Melbourne sijoittui heti ensimmäisellä kaudella A-Leaguessa kahdeksanneksi. Helmikuussa 2012 hän ilmoitti jättävänsä joukkueen kauden jälkeen henkilökohtaisten syiden vuoksi.  Lähtöilmoituksesta huolimatta an ’t Schip johdatti Melbournen liigassa kuudenneksi ja mukaan mestaruuspudotuspeleihin. 
Huhtikuussa 2012 meksikolaisseura Club Deportivo Guadalajara ilmoitti van ’t Schipin siirtyvän seuran päävalmentajaksi.  Tulokset jäivät odotuksia vaisummiksi ja lopulta Guadalajara vapautti van ’t Schipin tehtävistään tammikuussa 2013. 
Joulukuun lopussa 2013 van ’t Schip palasi Melbourne Heartin peräsimeen kauden loppuun ulottuvalla sopimuksella.  Van't Schipin johdolla Melbournen odotukset paranivat ja 11 ottelun jälkeen seura teki maaliskuussa 2014 hänen kanssaan kolmivuotisen sopimuksen.  Joukkue sijoittui lopulta kaudella 2013/14 A-Leaguessa sijalle 10. Joukkue vaihtoi kesällä 2014 nimensä Melbourne Cityksi. Van ’t Schipin johdolla Melbourne eteni Australian A-Leaguen finaalisarjan välieriin 2015 ja 2016. Tammikuussa 2017 van ’t Schip erosi Melbournen päävalmentajan tehtävistä palatakseen kotimaahansa hoitamaan kuolemansairasta isäänsä.
Huhtikuussa 2017 van ’t Schip allekirjoitti kaksivuotisen sopimuksen FC Zwollen kanssa. Hän aloittaa tehtävässään kesällä 2017. Van ’t Schipin johdolla Zwolle sijoittui Eredivisiessä yhdeksänneksi. Kaudella 2018/19 Zwolle vajosi hyvän alkukauden jälkeen putoamiskamppailuun. Seurajohto erotti van ’t Schipin joulukuussa 2018, kun AZ Alkmaar oli murskannut seuran Alankomaiden cupissa 5-0.
Heinäkuun lopussa 2019 van ’t Schipistä tuli Kreikan maajoukkueen päävalmentaja.
Loreen

Yksityiselämä

Loreenin vanhemmat ovat syntyneet Marokossa. Etniseltä taustaltaan hän on Marokon berberi.
Koulunsa Loreen kävi Västeråsissa, jonne hänen perheensä muutti Loreenin lähestyessä kouluikää. Teini-ikäisenä Loreen asui Grytan kaupungissa ja kävi Wenströmskan lukiota. 
Euroviisujen yhteydessä uutisoitiin Loreenin elämäntavoista ja kerrottiin, ettei hän alastaan huolimatta ole järin innokas median käyttäjä. Hän ei esimerkiksi omista televisiota eikä Facebook-tiliä, ja tietokonettaankin hän käyttää vain sähköpostin lähettämiseen. Suomessa lehdet ovat yhdistäneet Loreenin romanttisesti rapartisti Elastiseen, mutta Loreen on kiistänyt suhdehuhut ja kertonut muusikoiden olevan vain ystäviä. Vuoden 2017 tammikuussa Loreen kertoi olevansa biseksuaali.
Liisa Roine

Liisa Marjatta Roine (s. 27. kesäkuuta 1938 Tampere) on suomalainen näyttelijä. Hän on näyttelijä Eero Roineen tytär ja Esko ja Eila Roineen sisar. Hän on ollut naimisissa näyttelijä Seppo Mäen kanssa vuodesta 1961. Heillä on kaksi lasta, tytär Alina ja poika Aleksi.
Pyöräilykasvatus

Pyöräilykasvatus on lapsen opettamista pyöräilemään, nauttimaan pyöräilystä ja hallitsemaan liikenteessä liikkuminen. Pyöräilyä ei nähdä pelkäksi tekniseksi taidoksi tai urheilumuodoksi, vaan osaksi arkea. Pyöräilykasvatuksessa lapsia halutaan auttaa löytämään pyöräilyn ilo ja hyöty, ja tekemään pyörästä luonnollinen tapa siirtyä paikasta toiseen. Pyöräilykasvatuksen tavoitteena on aktiivisesti liikkuva ihminen, jolle pyörä on luonteva valinta arkimatkoilla ja joka osaa liikkua liikenteessä tarkoituksenmukaisesti ja sujuvasti.  
Pyöräilyn opettaminen tehdään leikin ja onnistumisen kokemusten kautta. Mikä tässä parhaiten toimii, on lapsikohtaista: tehtäviä voidaan soveltaa niin, että jokainen pärjää. Tehtäviä voidaan myös pilkkoa pieniin osiin, jolloin lapsi ei väsy ja saa kokea onnistumista useamman kerran. Esimerkiksi ajotaitoradalla voidaan ensin mennä osa kerrallaan ja vasta myöhemmin kokonainen rata yhdellä kertaa.

Pyöräilyleikit

Pyöräilyleikit ovat osa pyöräilyn perustaitojen harjoittelua. Pyöräilyleikit on lanseerannut Suomeen vuonna 2017 Pyöräilykuntien verkosto ja Pyöräliitto Tanskalaisen pyöräilynedistämisjärjestön Cylistförbundetin mallin mukaan. Leikkimisen voi aloittaa jo potkupyörällä. Monet leikit ovat versioita tutuista pihapeleistä, kuten seuraa johtajaa tai peili. Leikkien pedagoginen ajatus on se, että leikin tiimellyksessä lapsi unohtaa opettelevansa uutta taitoa. Näin tasapaino, kehon hallinta, ympäristön tarkkailu, jarruttaminen, kääntyminen ja moni muu tärkeä taito kehittyvät kuin huomaamatta. Esimerkiksi lapsi, joka ei uskalla irrottaa kättä suuntamerkin näyttämiseksi ohjaustangosta saattaa rohkaistua käden irroittamiseen kun tehtävänä on napata saippuakuplia.   
Pyöräilyleikeissä harjoitellaan taitoja, joitten on oltava hallinnassa, ennen kuin lapsen kanssa on turvallista liikkua liikenteessä. Jotta varsinaiseen liikennekasvatukseen voidaan siirtyä, on lapsen ostattava ajaa suoraan, jarruttaa, kääntyä, näyttää suuntamerkki kumpaankin suuntaan ja tarkkailla ympäristöä menettämättä tasapainoaan.
Ali Hewson

Alison Hewson (oik. Alison Stewart, s. 23. maaliskuuta 1961, Dublin) on U2-yhtyeen laulaja Bonon vaimo. He menivät naimisiin Irlannissa 21. elokuuta 1982 ja heillä on neljä lasta, Jordan (s. 10. toukokuuta 1989), Eve (s. 7. heinäkuuta 1991), Elijah Bob (s. 18. elokuuta 1999), John Abraham (s. 21. toukokuuta 2001). Hän on myös toiminut myös tv-ohjelmien kertojana ja tuottajana.
Ortoesterit

Ortoesterit ovat orgaanisia yhdisteitä, joiden rakenteessa hiiliatomiin on sitoutunut 3 alkoksiryhmää. Ortoestereiden rakennetta voidaan kuvata yleisellä kaavalla RC(OR’)₃.
Tomi Pienimäki

Tomi Pienimäki (s. 1973) on Finnairin teknologiajohtaja, entinen Vincitin ja Jollan toimitusjohtaja sekä entinen Itellan tietohallintojohtaja. Koulutukseltaan Pienimäki on tekniikan tohtori sekä kauppatieteiden maisteri. 
Elokuussa 2015 Pienimäki siirtyi it-yritys Vincit Groupin toimitusjohtajaksi, kun Jollan hallituksen puheenjohtajasta Antti Saarniosta tuli Jollan toimitusjohtaja.
Ulf Olsson

Ulf Olsson (19. joulukuuta 1951 – 10. tammikuuta 2010) oli ruotsalainen henkirikollinen. Hän tappoi vuonna 1989 kaksi ihmistä: maaliskuussa 10-vuotiaan Helén Nilssonin ja elokuussa 26-vuotiaan Jannica Ekbladin. Olsson jäi kiinni vasta kesällä 2004 DNA-testin avulla. Hänet tuomittiin pakkohoitoon.
Olsson oli transsukupuolinen; hän oli 8-vuotiaasta saakka tuntenut elävänsä naisena miehen ruumiissa.
Hän teki itsemurhan 10. tammikuuta 2010.
Vaara-Karjalan seurakunta

Kirkkoherrat

Seurakunnan ensimmäisenä kirkkoherrana toimi alusta saakka, vuodesta 2005, Jari Uimonen, joka oli aikaisemmin Kiihtelysvaaran seurakunnan kirkkoherra. Hänen tultuaan valituksi Liperin kirkkoherraksi on Vaara-Karjalan kirkkoherrana toiminut vuodesta 2016 lähtien seurakunnan entinen kappalainen Anne Angervo.
Marjut Kaarilahti

Marjut Hannele Kaarilahti (s. 26. helmikuuta 1960 Skövde, Ruotsi) on suomalainen poliitikko. Koulutukseltaan hän on terveydenhoitaja. Kaarilahti toimi kansanedustajana kaksi vaalikautta vuosina 1991–1999. Hän edusti Turun läänin eteläistä vaalipiiriä ja kuului Kansallisen Kokoomuksen eduskuntaryhmään.
Mu (kana)

Alkuperä

Hiragana む on johdettu man'yōgana-merkistön kautta kanjista 武 ja katakana ム kanjista 牟.

Latinisaatio

Kanat latinisoidaan samalla tavalla sekä Hepburn-, Kunrei-shiki että Nihon-shiki-järjestelmissä: « mu ».